作者：冯伟寿
词牌/韵律：春风袅娜

paragraphs: 被梁间双燕，话尽春愁。
朝粉谢，午花柔。
倚红阑故与，蝶围蜂绕，柳绵无数，飞上搔头。
凤管声圆，蚕房香暖，笑挽罗衫须少留。
隔院兰馨趁风远，邻墙桃影伴烟收。
些子风情未减，眉头眼尾，万千事、欲说还休。
蔷薇露，牡丹球。
殷勤记省，前度绸缪。
梦里飞红，觉来无觅，望中新绿，别后空稠。
相思难偶，叹无情明月，今年已是，三度如钩。